钦定古今图书集成/明伦汇编/氏族典/第428卷 > 赵善
## 钦定古今图书集成/明伦汇编/氏族典/第428卷 > 赵善

按《周书赵善传》，“善字僧庆，楚国公贵之从祖兄也。祖
国，魏洛州刺史。父更，安乐太守。善沈毅有远量。永安
初，尔朱天光辟为主簿。普泰初，拜骠骑将军，除持节
东雍州诸军事。天光东拒齐神武于寒令陵，善又以
长史从。及天光败见杀，贺拔岳复以为长史。岳为侯
莫陈悦所害，善共诸将翊戴太祖。魏孝武西迁，除都”
官尚书，封襄城伯。顷之，为北道行台，迁车骑大将军、
尚书右仆射，进爵为公。大统三年，转左仆射。善性温
恭，有器局，虽位居端右，而逾自谦退。九年，从战邙山，
为敌所获，遂卒于东魏。谥曰敬。子度，字幼济，车骑大
将军、仪同三司。度弟绚，字会绩，骠骑大将军、开府仪
同三司、浙资二州刺史。